Forside / HHX / Lene Larsen
En udfordring der betaler sig
Da jeg første gang hørte om PIU, overvejede jeg ikke engang at det var en mulighed for mig. Jeg tænkte: ”hvad skal jeg dog lave i Tyskland/England, når der er så mange andre eksotiske steder i verden?” Alligevel valgte jeg at deltage i et foredrag på skolen, hvor en tidligere PIU-elev fortalte om sine oplevelser igennem sit år i Tyskland. Jeg blev meget imponeret over, hvad hun havde lært og opnået på kun 12 måneder og hun blev et slags forbillede for mig. Jeg har altid været meget ambitiøs, og hun fik åbnet mine øjne for, hvor meget et år i udlandet kan pynte på CV’et.
Da jeg ikke havde nogen anelse om, hvordan jeg skulle tilbringe året 2012-2013, blev jeg enig med mig selv om, at et år i Tyskland var en ”billig, men fantastisk” måde at rejse og udvikle sig på. Man oplever en anden kultur, mens man tjener penge og lærer en masse – herunder er sproget selvfølgelig den vigtigste faktor. Udover elevløn fra sin virksomhed, får man også økonomisk støtte fra AUB (Arbejdsgivernes Uddannelsesbidrag), således at man har råd til husleje, internet, mad, oplevelser mv.
Det ville være at lyve, hvis jeg sagde, at det ikke har været en stor udfordring at starte på en tysk arbejdsplads. Man er tvunget til at kommunikere på tysk dagen lang, og i starten kan det virke frustrerende at man ikke forstår alt hvad kollegaerne siger, men de har masser af tålmodighed og er jo selv bekendte med, at de har ansat en dansker, som ikke kan tale sproget 100 procent korrekt. Derfor vil jeg understrege, at det aldrig må være sproget, der holder dig tilbage! Udfordringer er fantastiske, når man er på den rigtige side af dem – at klare en opgave, der i starten kan synes uoverskuelig, er et kæmpe skulderklap til sig selv. Inden jeg tog af sted frygtede jeg desuden omgangsformerne i det tyske forretningsliv, da jeg havde hørt, at tyskerne er meget formelle. I min afdeling er vi alle dus, og mine kollegaer opfører sig ligeså tosset som danskere kan gøre. Humoren er fantastisk, og til hverdag føler jeg ikke, at jeg er 1100 km. væk fra Hjørring, da atmosfæren er den samme som på en hvilken som helst god, dansk arbejdsplads.
En vigtig pointe er, at jeg ikke kun er her for at arbejde! Det sociale spiller ligeledes en kæmpe rolle, og fordelen ved netop at være ”udsendt” igennem PIU er, at man ikke er alene dansker i det store udland. Her i Nürnberg er vi fx 10 PIU-elever, og der er rig mulighed for at udfolde det sociale. Personligt har jeg fået en rigtig god veninde, som jeg tilbringer meget af min tid med. Vi har madaften én gang om ugen, og laver en masse sjove ting i weekenden. Nattelivet bliver flittigt besøgt – øllene er altså bare bedre i Tyskland! Vi bor et stenkast fra Østrig, Paris og Frankfurt, så især her i foråret er der planlagt en del weekendture. Og sidst, men ikke mindst – så er vi et stenkast fra den kæmpe store Oktoberfest i München.
Jeg vil aldrig fortryde, at jeg tog skridtet, og flyttede til Tyskland – og jeg kan kun varmt anbefale det til alle andre!